Document ID: /fineweb-2-swissfilter-quality_10-filterrobots/filtered/01523.jsonl.gz/8

L'única illa habitada de l'arxipèlag del Gos es desperta un matí amb l'aparició a la platja dels cossos de tres suposats emigrants subsaharians que s'haurien ofegat provant de creuar el Mediterrani. Per no espantar turistes i inversions imminents, tothom actua interessadament, amb covardia i secretisme. Però el mestre del poble pensa que potser cal investigar aquelles morts, que la versió oficial és massa simple. Així, l'aparició d'un estrany comissari despertarà les suspicàcies dels autòctons i l'aparent calma de l'illa s'esborrarà com un missatge escrit a la sorra.
A mig camí del thriller i la faula, Claudel aconsegueix crear un món tancat, regit per la indiferència moral on batega, de fons, una denúncia contundent del moment actual.
Portrait
Philippe Claudel Nascut a Dombasle-sur-Meurthe (França) el 1962, és escriptor, guionista i professor d'antropologia cultural i literatura, a més de director de cinema. L'any 2003 va obtenir el premi Renaudot per Les animes grises (La Magrana, 2005) i l'any 2007 va ser guardonat amb el prestigiós Goncourt des Lycéens per L'informe de Brodeck (La Magrana, 2008). Angle Editorial ha publicat també La neta del senyor Linh (2019).